b'\n_START_ARTICLE_\nMircea Roman\n_START_SECTION_\nBiografie\n_START_PARAGRAPH_\nMircea Dorel Roman este al doilea copil al tehnicianului silvic Alexandru Roman, \xe2\x80\x9eom plin de umor sec \xc8\x99i, uneori, negru, dac\xc4\x83 renun\xc8\x9ba la t\xc4\x83cere\xe2\x80\x9d, \xc8\x99i al Irinei Roman, n\xc4\x83scut\xc4\x83 \xc8\x98ovrea, muncitoare, \xe2\x80\x9emare iubitoare de flori \xc8\x99i de muzic\xc4\x83. O femeie \xc3\xaenzestrat\xc4\x83 cu un umor debordant \xc8\x99i un deosebit sim\xc8\x9b al comunic\xc4\x83rii\xe2\x80\x9d. _NEWLINE_Din 1961 familia Roman se mut\xc4\x83 la T\xc3\xa2rgu L\xc4\x83pu\xc8\x99, \xe2\x80\x9eora\xc8\x99ul devenind, astfel, leag\xc4\x83nul de neuitat al copil\xc4\x83riei\xe2\x80\x9d. _NEWLINE_Frecventeaz\xc4\x83 cu regularitate cinematograful ora\xc8\x99ului, fiind deosebit de interesat de filme, \xc3\xaen general cu teme istorice. \xc3\x8en acea perioad\xc4\x83 vede, de aceast\xc4\x83 dat\xc4\x83 la televizor, filmul Lust for Life despre via\xc8\x9ba lui Van Gogh, regizat de Vincente Minnelli \xc8\x99i George Cukor \xc8\x99i \xc3\xaen interpretarea magistral\xc4\x83 a lui Kirk Douglas. Via\xc8\x9ba marelui pictor accentueaz\xc4\x83 empatia adolescentului Roman pentru drama uman\xc4\x83 \xc8\x99i social\xc4\x83 pe care o tr\xc4\x83iesc semenii lui, dar \xc8\x99i pentru suferin\xc8\x9bele fiin\xc8\x9belor din preajm\xc4\x83. Datorit\xc4\x83 acestui film, ia hot\xc4\x83r\xc3\xa2rea s\xc4\x83 se dedice artei, av\xc3\xa2nd \xc3\xaen fratele s\xc4\x83u mai mare un protector constant, precum Van Gogh, patronul s\xc4\x83u spiritual, avea \xc3\xaen Theo._NEWLINE_\xc3\x8entre 1973 \xe2\x80\x93 1977 este elev la \xc8\x98coala de Arte din Baia Mare. Aici este coleg de clas\xc4\x83 cu Zoltan Feher, Otilia Pop, \xc8\x98tefan Maghiar, Adrian O\xc8\x9boiu, Ion Bovlean, Cornelia Precup, Ligia Todea. Datorit\xc4\x83 profesorului Carol Kadar, trece de la pictur\xc4\x83 la sculptur\xc4\x83. Profesorul Carol Kadar \xc3\xael preg\xc4\x83te\xc8\x99te \xc3\xaen vacan\xc8\x9be, d\xc3\xa2ndu-i spre studiu c\xc3\xa2teva  diapozitive din arhiva personal\xc4\x83 ce reprezentau cu prec\xc4\x83dere reproduceri dup\xc4\x83 arta precolumbian\xc4\x83, egiptean\xc4\x83 antic\xc4\x83, greac\xc4\x83 \xc8\x99i roman\xc4\x83._NEWLINE_\xc3\x8en 1984 intr\xc4\x83 la Institutul de Art\xc4\x83 \xe2\x80\x9eIon Andreescu\xe2\x80\x9d din Cluj, Clasa Sculptur\xc4\x83. Printre profesorii remarcabili de a c\xc4\x83ror \xc3\xaendrumare beneficiaz\xc4\x83 se num\xc4\x83r\xc4\x83: Artur Vetro, modelaj \xc8\x99i compozi\xc8\x9bie, Egon Marc Lowith, desen, modelaj, compozi\xc8\x9bie, Eugen Gocan, compozi\xc8\x9bie, \xc8\x99i Jeno Korondy, tehnica materialelor. Se apropie afectiv \xc8\x99i artistic cel mai mult de Eugen Gocan, \xe2\x80\x9eadept al unei sculpturi cu accente expresioniste bine temperate \xc8\x99i cu multe personaje\xe2\x80\x9d, \xc8\x99i de Jeno Korondy. Pe ultimul \xc3\xael consider\xc4\x83 adev\xc4\x83ratul s\xc4\x83u mentor. _NEWLINE_Dup\xc4\x83 facultate, \xc3\xaen 1984, singurul loc de munc\xc4\x83 care i s-a oferit a fost la \xc3\xaentreprinderea Marmura Bucure\xc8\x99ti, ca cioplitor la norm\xc4\x83. Apoi a ajuns s\xc4\x83 lucreze cu Anca Petrescu, la machetele pentru Casa Poporului, cu un salariu mic, de stagiar, 1800 de lei.\xc3\x8en toamna anului 1984, se \xc3\xaencadreaz\xc4\x83 \xc3\xaen \xe2\x80\x9ec\xc3\xa2mpul muncii\xe2\x80\x9d, dup\xc4\x83 o reparti\xc8\x9bie la \xc3\x8entreprinderea \xe2\x80\x9eMarmura\xe2\x80\x9d din Bucure\xc8\x99ti. Din salariul de stagiar a putut s\xc4\x83-\xc8\x99i _NEWLINE_\xc3\xaenchirieze o camer\xc4\x83 pentru lucru \xc8\x99i dormit. Realizeaz\xc4\x83 primele desene pentru proiectul \xe2\x80\x9eRadiografii\xe2\x80\x9d, realizat \xc3\xaen bronz doi ani mai t\xc3\xa2rziu.      _NEWLINE_\xc3\x8envecinarea atelierului cu Cimitirul \xe2\x80\x9eBellu\xe2\x80\x9d a \xc3\xaensemnat pentru sculptor un alt mod de contact cu arta. Merge \xc3\xaen cimitir ca s\xc4\x83 cerceteze \xe2\x80\x9etoate formele de sculptur\xc4\x83 existente\xe2\x80\x9d, fascinat de calitatea operelor aflate acolo, lucr\xc4\x83rile lui Gheorghe Anghel \xc8\x99i Ion Vlad fiind \xc3\xaen mod deosebit contemplate._NEWLINE_ _NEWLINE_Dup\xc4\x83 prima sa expozi\xc8\x9bie \xc8\x99i-a dat demisia, c\xc4\x83ci se considera artist. Abia dup\xc4\x83 mai mul\xc8\x9bi ani a ajuns la Londra, c\xc3\xa2\xc8\x99tig\xc3\xa2nd bursa de la Delfina Studio, a\xc8\x99a c\xc4\x83, \xc3\xaencep\xc3\xa2nd cu anul 1992, Mircea Roman a locuit \xc8\x99i creat la Londra. \xc3\x8en 2007, dup\xc4\x83 14 ani petrecu\xc8\x9bi la Londra, Roman \xc8\x99i-a mutat atelierul la Bucure\xc8\x99ti._NEWLINE_Este singurul sculptor rom\xc3\xa2n, care a c\xc3\xa2\xc8\x99tigat Premiul pentru Sculptur\xc4\x83 al Trienalei de la Osaka, cel mai mare premiu de acest fel din lume, la edi\xc8\x9bia din 1992 (premiu de achizi\xc8\x9bie \xc3\xaen valoare de 80.000 de dolari)._NEWLINE_Mircea Roman a fost unul dintre cei mai buni prieteni ai sculptorului Paul Neagu.\n_START_SECTION_\nTabere de sculptur\xc4\x83\n_START_PARAGRAPH_\n\xc3\x8en 1985 particip\xc4\x83 la Tab\xc4\x83ra de Sculptur\xc4\x83 de la Oarba de Mure\xc8\x99. Deschide primul s\xc4\x83u ciclu important dedicat sacrificiului, prin lucrarea In memoriam sau Crucificarea unui \xc3\xaenger. \xc3\x8en 1986 particip\xc4\x83 la a doua Tab\xc4\x83r\xc4\x83 de Sculptur\xc4\x83 la Covasna. Continu\xc4\x83 tema sacrificiului, deschiz\xc3\xa2nd ciclul Pisicilor sacrificate sau Pisicilor crucificate. \xc3\x8en Tab\xc4\x83ra de Sculptur\xc4\x83 din Sighet din 1987 a continuat \xc8\x99i a \xc3\xaembun\xc4\x83t\xc4\x83\xc8\x9bit seria personajelor sacrificate, prin lucrarea Semn la margine de drum, inspirat\xc4\x83 de Troi\xc8\x9ba Rednicenilor din Berbe\xc8\x99ti. \xc3\x8en 1992 lucreaz\xc4\x83 \xc3\xaen Tab\xc4\x83ra de sculptur\xc4\x83  International Sculptors\xe2\x80\x99 Symposium Schwarzenberg, Grenzganger.                                                                        _NEWLINE_Continu\xc4\x83, \xc3\xaen Tab\xc4\x83ra de la Oarba de Mure\xc8\x99, seria sculpturilor care vorbesc despre sacrificiu, prin lucrarea Morm\xc3\xa2nt c\xc4\x83lcat \xc3\xaen picioare._NEWLINE_\xc3\x8en 1994 merge \xc3\xaen Tab\xc4\x83ra de sculptur\xc4\x83 \xe2\x80\x9eInternationale Ausstellung von Werken zeitgen\xc3\xb6ssischer Bildhauer im Park von Schlo\xc3\x9f Altshausen\xe2\x80\x9d, Skulpturenpark Herzogin Diane. \xc3\x8encepe ciclul \xe2\x80\x9eSculpturilor mai pu\xc8\x9bin figurative\xe2\x80\x9d, prin lucrarea Trunchi.\n_START_SECTION_\nPrima expozi\xc8\x9bie personal\xc4\x83\n_START_PARAGRAPH_\nMircea Roman debuteaz\xc4\x83 \xc3\xaen for\xc8\x9b\xc4\x83 \xc3\xaen 1989 cu o expozi\xc8\x9bie personal\xc4\x83 ce propunea o sculptur\xc4\x83 de manier\xc4\x83 neo-expresionist\xc4\x83. Un neo-expresionism ce aducea dup\xc4\x83 sine toate elementele sale constitutive, \xc3\xaentr-o perioad\xc4\x83 grea a istoriei, \xc3\xaen care societatea rom\xc3\xa2neasc\xc4\x83 se manifesta printr-o \xe2\x80\x9erealitate social\xc4\x83 \xc8\x99i cultural\xc4\x83 din ce \xc3\xaen ce mai anchilozat\xc4\x83\xe2\x80\x9d. Era o vreme de maxim\xc4\x83 opresiune, cenzur\xc4\x83 \xc8\x99i marginalizare social\xc4\x83 \xc8\x99i artistic\xc4\x83 a tinerilor sau a acelora care g\xc3\xa2ndeau \xc8\x99i sim\xc8\x9beau arta altfel dec\xc3\xa2t cea oficial\xc4\x83. \xe2\x80\x9eEra greu de crezut \xc3\xaen speran\xc8\x9b\xc4\x83. De aceea era greu descifrabil\xc4\x83 \xc3\xaen plan contemporan. Singura form\xc4\x83 clar\xc4\x83 de speran\xc8\x9b\xc4\x83 era dat\xc4\x83 de orientarea spre tradi\xc8\x9bia spiritual\xc4\x83, pe care trebuia s\xc4\x83 o faci \xc3\xaen cercuri restr\xc3\xa2nse sau doar prin tine \xc3\xaensu\xc8\x9bi.\xe2\x80\x9d _NEWLINE_Alc\xc4\x83tuite din buc\xc4\x83\xc8\x9bi de parchet \xc3\xaembinate cu un liant ro\xc8\x99u ca s\xc3\xa2ngele, cele \xc8\x99apte lucr\xc4\x83ri s-au n\xc4\x83scut mai degrab\xc4\x83 \xe2\x80\x9edintr-o nemul\xc8\x9bumire interioar\xc4\x83\xe2\x80\x9d, \xc8\x99i nu neap\xc4\x83rat dintr-o nemul\xc8\x9bumire expres\xc4\x83 fa\xc8\x9b\xc4\x83 de sistemul politic. Chiar dac\xc4\x83 \xe2\x80\x9evia\xc8\x9ba \xc3\xaen acea perioad\xc4\x83 nu a fost tocmai u\xc8\x99oar\xc4\x83\xe2\x80\x9d, artistul era prea preocupat s\xc4\x83 lucreze, s\xc4\x83 vad\xc4\x83 cum aceste sculpturi se nasc \xc8\x99i se dezvolt\xc4\x83.                                                 _NEWLINE_\xe2\x80\x9eM\xc4\x83 g\xc3\xa2ndeam numai cum s\xc4\x83 reu\xc8\x99esc s\xc4\x83 le duc la cap\xc4\x83t. S\xc4\x83 le construiesc, s\xc4\x83 stea \xc3\xaen picioare sau culcate \xc8\x99i s\xc4\x83 pot exprima ce era \xc3\xaenl\xc4\x83untrul meu\xe2\x80\xa6\xe2\x80\x9d\n_START_SECTION_\nMarele Premiu al Trienalei Interna\xc8\x9bionale de Sculptur\xc4\x83 din Osaka\n_START_PARAGRAPH_\n\xc3\x8en drumul s\xc4\x83u de restaurare a omului, a integrit\xc4\x83\xc8\x9bii sale trupe\xc8\x99ti \xc8\x99i spirituale, prin propria exhibare demn\xc4\x83 \xc8\x99i asumat\xc4\x83, pentru c\xc4\x83 la Mircea Roman nu exist\xc4\x83 art\xc4\x83 f\xc4\x83r\xc4\x83 oglindirea sinelui marcat de idealuri umaniste, sculptura Suflet cu bube ocup\xc4\x83 un rol important. Ea este rezultatul \xc3\xaen\xc8\x9belegerii c\xc4\x83 numai m\xc4\x83rturisindu-\xc8\x99i cu deosebit\xc4\x83 sinceritate \xc8\x99i senin\xc4\x83tate lipsurile \xc8\x99i defectele omul poate deveni un exemplu al schimb\xc4\x83rilor reformatoare pe care vrea s\xc4\x83 le vad\xc4\x83 la ceilal\xc8\x9bi \xc8\x99i la \xc3\xaentreaga lume._NEWLINE_\xe2\x80\x9e(\xe2\x80\xa6) Trupul este decapitat. Din el iese sufletul, un suflet negru din carton asfaltat, prins cu bube de lemn. De acolo s-a n\xc4\x83scut titlul, dar sigur c\xc4\x83 are \xc8\x99i alte \xc3\xaen\xc8\x9belesuri. De fapt, s-a vrut un fel de autoportret. \xc8\x98i eu sunt plin de p\xc4\x83cate, ca \xc8\x99i al\xc8\x9bii, plin de bube, m\xc4\x83rturisea sculptorul \xc3\xaentr-un dialog cu Andreea Pora.\xe2\x80\x9d_NEWLINE_Despre lucrarea lui Mircea Roman, biograful Alexandru Davidian: \xe2\x80\x9eSuflet cu bube venea dup\xc4\x83 ani de zile de cutremur\xc4\x83toare batjocoriri, sub diverse forme, a fiin\xc8\x9bei umane, imortalizate de sculptor prin Omul-victorie, al c\xc4\x83rui trup este o bucat\xc4\x83 de carne despicat\xc4\x83, semnific\xc3\xa2nd suferin\xc8\x9ba uman\xc4\x83 monumental\xc4\x83 \xc8\x99i lipsa oric\xc4\x83rei \xc8\x99anse de victorie, prin Omul-c\xc3\xa2rp\xc4\x83, care nu valora mai nimic \xc3\xaen fa\xc8\x9ba destinului-conduc\xc4\x83tor \xc8\x99i nu avea, la r\xc3\xa2ndul lui, nicio \xc8\x99ans\xc4\x83 s\xc4\x83 escaladeze zidul, sau prin Ideea ucis\xc4\x83, reprezentat\xc4\x83 de r\xc4\x83sturnarea cu susul \xc3\xaen jos a celui ce s-a jertfit pentru libertate. Dar, de acum \xc3\xaencolo, comemorarea acestora avea s\xc4\x83 fie f\xc4\x83cut\xc4\x83 de un personaj \xc3\xaenrudit cu ele, care, prin obsedanta formul\xc4\x83 \xe2\x80\x9easumare \xc8\x99i completare prin credin\xc8\x9b\xc4\x83 \xc8\x99i speran\xc8\x9b\xc4\x83\xe2\x80\x9d, reprezint\xc4\x83 omul ideal al acestei noi perioade din opera lui Mircea Roman\xe2\x80\x9e.\n_START_SECTION_\nPerioada londonez\xc4\x83\n_START_PARAGRAPH_\n\xc3\x8entre 1993 - 2005 sculptorul a creat \xc8\x99i expus la Londra. Prima expozi\xc8\x9bie are loc \xc3\xaen 1998, urmate de alte dou\xc4\x83 \xc3\xaen 2000 \xc8\x99i 2002.                                                    _NEWLINE_\xe2\x80\x9eOdat\xc4\x83 cu prima expozi\xc8\x9bie de la Londra, la Central Point Gallery ACAVA, sculptorul deschide o nou\xc4\x83 etap\xc4\x83 a vie\xc8\x9bii \xc8\x99i artei sale. Reia \xc3\xaen sculptur\xc4\x83 tema \xe2\x80\x9eTrup \xc8\x99i suflet\xe2\x80\x9d, precum \xc8\x99i pe cea a autoportretului explicit. Astfel, al\xc4\x83turi de lucr\xc4\x83ri mai vechi, precum Doamna, \xc3\x8en\xc8\x9beleptul, P\xc4\x83pu\xc8\x99\xc4\x83, expune o nou\xc4\x83 lucrare, Autoportret la 40 de ani, simbol al st\xc4\x83rii de inutilitate pe care o resimte la Londra \xc8\x99i din cauza obstina\xc8\x9biei de a se rosti pe sine prin sculptur\xc4\x83.\xe2\x80\x9d_NEWLINE_La scurt timp dup\xc4\x83 prima expozi\xc8\x9bie personal\xc4\x83 are posibilitatea s\xc4\x83 realizeze \xc8\x99i s\xc4\x83 expun\xc4\x83 \xc3\xaen spa\xc8\x9biul public o lucrare de mari dimensiuni, Omul - barc\xc4\x83. Iat\xc4\x83 cum este reflectat\xc4\x83 aceast\xc4\x83 lucrare, \xc3\xaen cartea dedicat\xc4\x83 lui Mircea Roman:\xe2\x80\x9eRod al reflec\xc8\x9biei artistului asupra condi\xc8\x9biei umane, Omul-barc\xc4\x83 a ap\xc4\x83rut pe malul Tamisei \xc3\xaen chiar anul c\xc3\xa2nd se \xc3\xaemplineau 2000 de ani de cre\xc8\x99tinism, ca un imperativ la trezire din apatia cotidian\xc4\x83 \xc8\x99i la devenire. Conceput \xc3\xaen nota de esen\xc8\x9bializare cu care sunt realizate toate crea\xc8\x9biile lui Mircea Roman, \xc3\xaentr-o ipostaz\xc4\x83 care \xc3\xaembin\xc4\x83 tragismul cu umorul \xc8\x99i suferin\xc8\x9ba cu speran\xc8\x9ba \xe2\x80\x93 investit\xc4\x83 conceptual de sculptor \xc8\x99i amplificat\xc4\x83 de lumina adus\xc4\x83 pe aripile porumbeilor albi \xe2\x80\x93, personajul pr\xc4\x83bu\xc8\x99it de-a lungul unui ponton dezafectat penduleaz\xc4\x83 \xc3\xaentre extaz \xc8\x99i agonie, \xc3\xaentre via\xc8\x9b\xc4\x83 \xc8\x99i moarte. \xe2\x80\x9eDe fapt, Omul-barc\xc4\x83 \xe2\x80\x93 cum a fost botezat de Andrei Cornea \xe2\x80\x93 a fost conceput ca un personaj sacrificat, r\xc4\x83pus, o continuare a temelor din Rom\xc3\xa2nia. Este un personaj c\xc4\x83lcat \xc3\xaen picioare, dar care se ridic\xc4\x83 totu\xc8\x99i, odat\xc4\x83 cu fluxul apei\xe2\x80\x9d \xe2\x80\x93 explica sculptorul, \xc3\xaentr-un dialog, semnifica\xc8\x9bia operei sale.\xe2\x80\x9d\n_START_SECTION_\nInstala\xc8\x9bia \xe2\x80\x9eDezorient Expres\xe2\x80\x9d\n_START_PARAGRAPH_\n\xe2\x80\x9eDezorient Expres\xe2\x80\x9d este o tragicomedie a condi\xc8\x9biei umane \xc3\xaen 12 ipostaze ale sentimentului dezorient\xc4\x83rii. Potrivit biografului s\xc4\x83u Alexandru Davidian, aceast\xc4\x83 ampl\xc4\x83 instala\xc8\x9bie sculptural\xc4\x83 prezentat\xc4\x83 \xc3\xaen 2006, \xc3\xaen Bucure\xc8\x99ti, reprezint\xc4\x83 pentru Mircea Roman \xe2\x80\x9eapogeul deplinei des\xc4\x83v\xc3\xa2r\xc8\x99iri stilistice \xc8\x99i compozi\xc8\x9bionale \xc3\xaen cele 12 ipostaze ale dezorient\xc4\x83rii autobiografice\xe2\x80\x9d._NEWLINE_\xc3\x8en cartea semnat\xc4\x83 de Alexandru Davidian, sculptorul \xc3\xae\xc8\x99i m\xc4\x83rturise\xc8\x99te conceptul concluzional care a stat la baza \xc3\xaentregului ansamblu: _NEWLINE_\xe2\x80\x9ePornind de la Autoportretul la 40 de ani, la un moment dat mi-a venit ideea s\xc4\x83 pun personajele fa\xc8\x9b\xc4\x83 \xc3\xaen fa\xc8\x9b\xc4\x83. La zid, pentru c\xc4\x83 am vrut s\xc4\x83 ar\xc4\x83t c\xc4\x83 zidul este \xc3\xaen noi, nu \xc3\xaen spatele nostru, s\xc4\x83 ne \xc8\x9bin\xc4\x83. Noi vedem r\xc4\x83ul celor din fa\xc8\x9ba noastr\xc4\x83, dar nu vedem r\xc4\x83ul din noi. Este foarte u\xc8\x99or s\xc4\x83-l vezi pe cel\xc4\x83lalt, dar e mai greu s\xc4\x83 te vezi pe tine \xc3\xaensu\xc8\x9bi, \xc3\xaen ce situa\xc8\x9bie e\xc8\x99ti \xc8\x99i cum e\xc8\x99ti. P\xc3\xa2n\xc4\x83 la urm\xc4\x83, barierele sunt \xc3\xaen\xc4\x83untrul nostru, nu \xc3\xaen afar\xc4\x83, nu \xc3\xaen cel\xc4\x83lalt. \xc3\x8enc\xc4\x83 de la primul Autoportret, cel de la 30 de ani, am vrut s\xc4\x83 atrag aten\xc8\x9bia asupra golului din noi. Am vrut s\xc4\x83 spun c\xc4\x83 numai cunosc\xc3\xa2ndu-te pe tine, cercet\xc3\xa2ndu-te cu onestitatea exerci\xc8\x9biului spiritual continuu vei putea ajunge un exemplu pentru ceilal\xc8\x9bi. Golul trebuie umplut cu bun\xc4\x83tate, cu spiritualitate, prin credin\xc8\x9b\xc4\x83, cultur\xc4\x83.\xe2\x80\x9d'